
РЕПУБЛИКА СРБИЈА			
ОПШТИНА ЛАПОВО
СКУПШТИНА ОПШТИНЕ
Број: 001487014 2026 08233 001 000 060 107 04 016
Датум: 26. март 2026. године
ЛАПОВО, Његошева број 18

На основу члана 35. став 8. Закона о планирању и изградњи („Службени гласник РС“, бр. 72/09, 81/09, 64/10, 24/11, 121/12, 42/13, 50/13, 98/13, 132/14, 145/14, 83/18, 31/19, 37/19, 9/20, 52/21, 62/23 и 91/25), Одлуке СО Лапово о изради Треће измене и допуне дела Плана генералне регулације за грађевинско подручје општине Лапово („Службени гласник општине Лапово”, број 10/25), и члана 40. став 1. тачка 5. Статута општине Лапово („Службени гласник општине Лапово“, број 13/25), на предлог Општинског већа општине Лапово, по претходно прибављеном мишљењу Комисије за планове Скупштине општине Лапово, бр. 003002683 2025 08233 004 007 350 136 од 05. фебруара 2026. године, Скупштина општине Лапово, на седници одржаној дана 26. марта 2026. године, донела је
		
Трећу измену и допуну Плана генералне регулације
за грађевинско подручје Општине Лапово

1. УВОДНИ ДЕО 

Основни плански документ (План генералне регулације за грађевинско подручје општине Лапово) је донет у 2015. години и објављен у „Службеном гласнику општине Лапово”, број 15/15, у 2017. години је донета Прва измена и допуна Плана генералне регулације за грађевинско подручје општине Лапово (објављено у „Службеном гласнику општине Лапово”, број 5/17), а у 2024. години је донета Друга измена и допуна Плана генералне регулације за грађевинско подручје општине Лапово (објављено у „Службеном гласнику општине Лапово”, број 3/24).

Изради ове измене и допуне планског документа се приступило на основу Одлуке о изради Треће измене и допуне дела Плана генералне регулације за грађевинско подручје општине Лапово, која је донета на седници Скупштине општине Лапово, одржаној 12. септембра 2025. године и објављено у „Службеном гласнику општине Лапово”, број 10/25 - у даљем тексту: Трећа измена и допуна дела Плана. 

Чланом 10. наведене одлуке, прописано је да се не израђује стратешка процена утицаја на животну средину, на основу Решења бр. 003002683 2025 08233 004 007 350 136  од 09. јула 2025. године, коју је донео орган надлежан за припрему плана и програма (Одељење за урбанизам, имовинско-правне послове и стамбено-комуналне делатности), по претходно прибављеном мишљењу органа надлежног за послове заштите животне средине, бр. 003039210 2025 08233 004 009 380 001 од 08. јула 2025.године.

Чланом 11. наведене одлуке, прописано је да се не израђује студија заштите непокретног културног добра, на основу мишљења Завода за заштиту споменика културе Крагујевац, бр. 1833-02/2 од 11. јула 2025. године.  

Кроз израду Треће измене и допуне дела Плана, предвиђене су мање измене и допуне у текстуалном делу (поглавље 3. Правила грађења), првенствено у делу планиране спратности објеката административног и пратећег садржаја у Радној зони 1, уз могућност, уколико се то покаже као неопходно, да се изврше и друге измене и допуне у текстуалном делу, у оквиру поглавља 2. и 3. основног планског документа. 

На основу Одлуке о изради („Службени гласник општине Лапово”, број 10/25), сходно прописима из области планирања и изградње, примењен је скраћени поступак, па није вршено спровођење поступка раног јавног увида.

У текстуалном делу, Треће измене и допуне дела Плана су урађене амандмански, а обављена је сарадња и прикупљени су подаци и услови надлежних институција, који су саставни део документационе основе Треће измене и допуне дела Плана. 

Трећом изменом и допуном Плана, обухвата се део планског документа (текстуални део, поглавље 3. Правила грађења), а не плански документ у целини.

2. ИЗМЕНЕ И ДОПУНЕ У ТЕКСТУАЛНОМ ДЕЛУ ПЛАНА 

У одељку 1. УВОДНИ ДЕО, 1.1. Правни и плански основ, на крају одељка, додаје се: 

Правни основ за израду Треће измене и допуне дела Плана чине:
· Закон о планирању и изградњи („Службени гласник РС”, број 72/09, 81/09-исправка, 64/10-одлука УС, 24/11, 121/12, 42/13-одлука УС, 50/13-одлука УС, 98/13 – одлука УС, 132/14, 145/14, 83/18, 31/19, 37/19-др.закон, 9/20, 52/21, 62/23 и 91/25);
· Правилник о садржини, начину и поступку израде докумената просторног и урбанистичког планирања („Службени гласник РС”, број 32/19 и 47/25);
· Одлука о изради Треће измене и допуне дела Плана генералне регулације за грађевинско подручје општине Лапово („Службени гласник општине Лапово”, број 10/25).

Плански основ за израду Треће измене и допуне дела Плана је Просторни план општине Лапово („Службени гласник општине Лапово”, број 20/22).

У одељку 1. УВОДНИ ДЕО, 1.2. Повод и циљ израде Плана, на крају одељка, додаје се: 

Повод за израду Треће измене и допуне дела Плана је потреба да се изврше мање измене и допуне у текстуалном делу, а у циљу да се омогући грађење према актуелним потребама које се нису могле сагледати у периоду израде основног планског документа. 

У одељку 2. ПРАВИЛА УРЕЂЕЊА, 2.5. Трасе, коридори и регулација саобраћајница и јавне комуналне инфраструктуре, 2.5.1. Саобраћајна инфраструктура, Друмски саобраћај, Планирано решење, Функционални ранг саобраћајница, на крају одељка, додаје се: 

У Трећој измени и допуни дела Плана нису вршене измене саобраћајног решења, нити је планирано грађење у заштитном појасу државних путева. 

У одељку 2. ПРАВИЛА УРЕЂЕЊА, 2.5. Трасе, коридори и регулација саобраћајница и јавне комуналне инфраструктуре, 2.5.1. Саобраћајна инфраструктура, Железнички саобраћај, Планирано решење, на крају одељка, додаје се нови текст, који гласи:

У Трећој измени и допуни дела Плана не врше се измене у вези железничког саобраћаја, нити је планирано грађење у инфраструктурном и заштитном пружном појасу. 
У одељку 2. ПРАВИЛА УРЕЂЕЊА, 2.5.2. Комунална инфраструктура, 2.5.2.1. Водопривредна инфраструктура, на крају одељка, додаје се:
За потребе израде Треће измене и допуне Плана издати су Водни услови, бр. 9966/1 од 31.10.2025. године. Имајући у виду чиењеницу да се Трећа измена и допуна Плана ради само у текстуалном делу, и то мање измене и допуне правила грађења, нису вршене допуне, с обзиром на то да текст основног плана садржи све услове и захтеве који морају да се испуне при изради планских докумената, радова и објеката који могу трајно, привремено и повремено утицати на режим вода, односно за усаглашавање утицаја објеката на режим вода и обрнуто режим вода на објекте.

У одељку 2. ПРАВИЛА УРЕЂЕЊА, 2.6. Урбанистичке опште и посебне мере заштите, 2.6.1. Заштита животне средине, пододељак Заштита и унапређење природе, природних добара и предела, на крају пододељка, додаје се: 

Предмет Треће измене и допуне дела Плана не налази се у оквиру заштићеног подручја за које је спроведен или покренут поступак заштите у складу са Законом о заштити природе и не улази у обухват утврђених еколошки значајних подручја и еколошких коридора од међународног значаја еколошке мреже Републике Србије, у складу са Уредбом о еколошкој мрежи („Службени гласник РС”, број 102/10)

За предмет Треће измене и допуне дела Плана, прописани су следећи услови заштите природе:

	1)
	Обавезно је усклађивање са планском документацијом ширег подручја и по хијерархији вишег реда.

	2)
	Обезбедити одговарајуће инжењерско-геолошке/геотехничке подлоге како би се избегла појава инжењерско-геолошких или других деградационих процеса.

	3)
	Предвидети инфраструктурно опремање по високим еколошким стандардима, у складу са планираним грађевинским капацитетима.

	4)
	Уколико се током радова наиђе на геолошко - палеонтолошке или минералошко - петролошке објекте, за које се претпоставља да имају својство природног добра, извођач радова је, сагласно члану 99. Закона о заштити природе, дужан да обавести Министарство заштите животне средине, као и да предузме све мере заштите од уништења, оштећења или крађе до доласка овлашћеног лица.

	5)
	Унапредити постојеће и планирати нове зелене површине у функцији заштите од прашине и гасова, стварања повољног микроклимата (нпр. блоковско зеленило, линијско зеленило, и сл.).

	6)
	Предност у озелењавању дати аутохтоним врстама, отпорним на аерозагађење, које имају густу и добро развијену крошњу. Као декоративне могу се користити и врсте егзота, које се могу прилагодити локалним условима, а да при том нису инвазивне. Инвазивне (агресивне, алохтоне) врсте у Србији су: Acer negundo (јасенолисни јавор или негундовац), Amorpha fruticosa (багремац), Robinia pseudoacacia (багрем), Ailanthus altissima (кисело дрво), Fraxinus americana (амерички јасен), Fraxinus pennsylvanica (пенсилвански јасен), Celtis occidentalis (амерички копривић), Ulmus pumila (ситнолисни или сибирски брест), Prunus padus (сремза), Prunus serotina (касна сремза) и др. Укупно пејзажно уређење простора мора да се надовеже на зеленило околног простора и повеже у систем зеленила.

	7)
	У циљу постизања енергетске ефикасности објеката, предвидети прописана енергетска својства у складу са важећим Правилником о енергетској ефикасности зграда.

	8)
	Обезбедити заштиту и коришћење вода интеграпним управљањем водама, спровођењем мера за очување површинских и подземних вода, њихових резерви, квалитета и количина, као и поштовањем забране испуштања непречишћених и недовољно пречишћених отпадних вода у крајњи реципијент у складу са важећим Законом о водама.

	9)
	За потребе осветљавања предвидети примену ЛЕД технологија и да сноп светлости буде уперен ка тлу.

	10)
	Приликом пројектовања, уколико се предвиђају мање или веће вертикалне стаклене површине, предвидети стакла која умањјују ефекат огледала у циљу смањења ризика од колизије и страдања птица на стакленим површинама.

	11)
	Предвидети комплетну санацију и затрављивање деградираних површина у складу са важећим Законом о заштити животне средине.

	12)
	Предвидети мере којима би се обезбедио највиши ниво комуналне хигијене, отпад уклањати са локације под условима надлежне комуналне службе и у складу са важећим Законом о управљању отпадом.



У одељку 2. ПРАВИЛА УРЕЂЕЊА, 2.6. Урбанистичке опште и посебне мере заштите, 2.6.2. Заштита културних добара, на крају одељка, мења се претпоследњи пасус и гласи: 

У подручју Друге и Треће измене и допуне дела Плана, ако се у току извођења радова наиђе на археолошка налазишта или археолошке предмете, извођач радова је дужан да одмах, без одлагања, прекине радове и обавести надлежан Завод за заштиту споменика културе и да предузме мере да се налаз не уништи и не оштети и да се сачува на месту и у положају у коме је откривен.

У одељку 3. ПРАВИЛА ГРАЂЕЊА, 3.3.2. Правила грађења за електроенергетску инфраструктуру, Грађење у заштитном појасу и у близини далековода напонског нивоа 110 kV, на крају одељка, додаје се нов став, који гласи:

Свака градња испод или у близини далековода и трансформаторске станице условљена је поштовањем важеће законске регулативе из предметне области. 

У одељку 3. ПРАВИЛА ГРАЂЕЊА, 3.6. Посебна правила грађења на грађевинском земљишту, 3.6.2. Објекти осталих намена, мења се пододељак Привређивање (Радна зона 1) и гласи:

	Претежна (доминантна) намена:
	привређивање/производња

	Пратећа и допунска намена:
	садржаји/делатности које су са привређивањем компатибилни (комерцијални садржаји, спортски комплекси, пословно/привредни паркови, складиштење, пословно становање / пословни апартмани, станице за снабдевање горивом /интерне у оквиру комплекса или као самостални објекти/, станице за компримовани природни гас) и слично

	Намене које нису дозвољене:
	становање и привредне делатности које потенцијално могу да изазову угрожавање животне средине (делатности за које постоји обавеза заштите од имисија нису дозвољене) 

	Типологија објеката:
	слободностојећи

	Услови за парцелацију, препарцелацију и формирање грађевинске парцеле:
	минимална ширина фронта:
	20 m

	
	минимална површина парцеле:
	1.000 m²

	
	максимална површина парцеле:
	60 ha

	Положај објекта у односу на границе парцеле:
	минимално 5,0 m

	Положај објекта у односу на објекте на истој или суседној парцели:
	минимално 10,0 m, по правилу ½ висине вишег објекта

	Минимални проценат незастртих, зелених површина на парцели:
	20%, изузев за постојеће комплексе за које се  задржава 10% као стечена обавеза

	Највећи дозвољени индекс заузетости земљишта:
	70%

	Максимална спратност објекта: 
	привређивање/производња, П+0 (висина објекта у складу са технолошким потребама[footnoteRef:1]) [1: 	за објекте, инсталације и уређаје, који као препрека могу да утичу на безбедност ваздушног саобраћаја, прибавља се потврда Директората за цивилно ваздухопловство, у складу са чл. 113. Закона о ваздушном саобраћају (“Службени гласник РС”, број 73/10, 57/11, 92/12, 45/15, 66/15-други закон, 83/18, 9/20, 62/23 и 19/25)] 


	
	административни део и пратећи садржаји, до П+4

	Паркирање возила: 
	на сопственој парцели, према критеријумима из овог Плана

	Посебни услови: 
	за део простора у оквиру уже зоне заштите изворишта “Гаревина” прописани у поглављу 2.6.1. Заштита животне средине

	
	за део простора археолошког локалитета “Шавац”, прописани у поглављу 2.6.2. Заштита културних добара



У одељку 4. ЗАВРШНЕ ОДРЕДБЕ, 4.2. Садржај документације, на крају одељка, додаје се:

Паралелно са израдом Треће Измене и допуне дела Плана, формирана је документациона основа Плана, која садржи: 
· одлуку о изради планског документа;
· изводе из планске документације ширег подручја;
· прибављене податке и услове надлежних институција;
· податак да нису прибављане геодетске подлоге, јер је рађена измена и допуна у текстуалном делу плана;
· извештај о обављеној стручној контроли нацрта плана и извештај о обављеном јавном увиду у нацрт плана;
· мишљења надлежних институција;
· другу документацију. 

Трећа Измена и допуна дела Плана је урађена у три (3) истоветна примерака у аналогном и дигиталном облику и три (3) истоветна примерка документационе основе у аналогном и дигиталном облику, који се налазе у архиви Општинске управе општине Лапово и у одељењу надлежном за послове урбанизма. 

Ова Трећа Измена и допуна Плана ступа на снагу осмог дана од дана објављивања у „Службеном гласнику општине Лапово”.			
	    ЗАМЕНИК ПРЕДСЕДНИКА 
                Милан Хршум 




Образложење
Скупштина општине Лапово је на седници одржаној дана 12. септембра 2025. године донела Одлуку о изради Треће измене и допуне дела Плана генералне регулације за грађевинско подручје Општине Лапово („Сл. гласник општине Лапово“, број 10/25).
Решењем Општинске управе Лапово, бр. 003002683 2025 08233 004 007 350 136 од 09. јула 2025. године одређено је да се не ради Стратешка процена утицаја на животну средину овог Плана. 
	Обрађивач израде Плана је Привредно друштво  „Архиплан“ Аранђеловац, а финансијер израде Плана је Привредно друштво „Кроноспан Срб“ д.о.о. Лапово.
С обзиром на то да се ради о мањој измени и допуни дела Плана генералне регулације за грађевинско подручје Општине Лапово, сходно одредбама члана 37. Правилника о садржини, начину и поступку израде докумената просторног и урбанистичког планирања („Сл. гласник РС“, бр. 32/19), није спровођен поступак за рани јавни увид.
Обрађивач је надлежном органу доставио 15. децембра 2025. године материјал Нацрта Треће измене и допуне дела Плана генералне регулације за подручје грађевинског земљишта општине Лапово за спровођење јавног увида. 
Процедуру оглашавања и стављања на јавни увид спровело је Одељење за урбанизам, имовинско-правне и стамбено-комуналне послове Општинске управе општине Лапово.
	Нацрт Треће измене и допуне дела Плана генералне регулације за подручје грађевинског земљишта општине Лапово, објављен је у дневним новинама „Новости“ од 19. децембра 2025. године, а јавни увид је трајао од 19. децембра 2025. године, закључно са 02. јануаром 2026. године, као и на сајту Општине Лапово и огласној табли у згради Општине Лапово. Јавна презентација је одржана 29. децембра 2025. године у просторијама Општине Лапово.
	Јавна седница Комисије за планове СО Лапово(89. седница), после јавног увида, одржана је 12. јануара 2026. године са почетком у 15 сати. Седници су присуствовали: председник Комисије Наташа Ивановић, дипл. инж. арх., чланови, Весна Голубовић, дипл. инж. грађ., Срето Лазаревић, дипл. инж. грађ., Милан Миловановић, дипл. инж. арх., Иван Петровић, дипл. ел. инж.. и Момчило Петровић, дипл. правник, секретар Комисије. Седници Комисије нису присуствовали чланови Комисије Вук Ђуровић, дипл. инж. арх., др Дејан Ђорђевић, дипл. пр. пл. и Оливера Илић, дипл. инж. арх., и Жељко Ковачевић, дипл. пр. планер. Седници Комисије је испред обрађивача Плана присуствовала Драгана Бига, дипл. инж. арх., одговорни урбаниста, сарадником Дарком Бига. Седници Комисије је присуствовао и Крстић Милан, помоћник председника Општине Лапово, за урбанизам.
Пошто је у току јавног увида била једна писана примедба, у оквиру достављеног мишљења на Нацрт Плана, од стране ЈП „Путеви Србије“ Београд, а да је по истој обрађивач одговорио, као и да је у оквиру мишљења на Нацрт Плана „Електромреже Србије“ Београд било две примедбе, на које је обрађивач одговорио, Комисија предлаже да се даље ради у затвореној седници, на којој Комисија одлучује и даје своје мишљење по примедбама на Нацрт Плана.
Затворена седница Комисије за планове СО Лапово одржана је истог дана, 12. јануара 2026. године, са 3 тачке дневног реда. Седници су присуствовали: председник Комисије Наташа Ивановић, дипл. инж. арх., чланови, Весна Голубовић, дипл. инж.грађ., Срето Лазаревић, дипл. инж.грађ., Милан Миловановић, дипл. инж. арх., Иван Петровић, дипл. ел. инж. и Момчило Петровић, дипл. правник, секретар Комисије. Седници Комисије нису присуствовали чланови Комисије Вук Ђуровић, дипл. инж. арх., др Дејан Ђорђевић, дипл. пр. пл. и Оливера Илић, дипл. инж. арх., и Жељко Ковачевић, дипл. пр. планер. Седници Комисије је испред обрађивача Плана присуствовала Драгана Бига, дипл. инж. арх., одговорни урбаниста, сарадником Дарком Бига. Седници Комисије је присуствовао и Крстић Милан, помоћник председника општине Лапово, за урбанизам. 
Комисија за планове једногласно је донела Закључак да се прва примедба, не прихвата обзиром да се измена односи само на текстуални део, а да не садржи графички приказ, а да се друга примедба делимично прихвата, наводећи да се позитивни прописи мењају, те да је из тог разлога у погледу описа условљености грађења уписана само одредба да је свака градња у близини далековода и трансформаторске станице условљена поштовањем важеће законске регулативе из предметне области.
Обавезује се обрађивач Плана да поступи по овом Закључку, те да кориговани Нацрт достави на контролу носиоцу израде планског документа, у року од 5 дана, који ће о томе сачинити службену забелешку, а ради спровођења даље процедуре на доношењу овог планског акта. 
Одељење за урбанизам, имовинско-правне и стамбено-комуналне делатности је извршило проверу и утврдио да је обрађивач планског документа поступио, у свему, према Закључку Комисије за планове од 05. фебруара 2026. године.
Водна сагласност на плански документ је прибављена 19. јануара 2026. године.
На основу свега наведеног, донета је Трећа измена и допуна Плана генералне регулације за грађевинско подручје општине Лапово, као у тексту.

					




25
image1.jpeg




